Leon van Nierop se resensie: After the Wedding | Maroela Media
Met Julianne Moore en Michelle Williams
Terwyl die manne, en 'n paar wilde meisies, hulle verlustig in Quintin Tarantino se aanskoulike geweldorgie, begin daar ook 'n intieme kunsrolprent met haar oog stewig op vroue. Maar 'n storie wat die hartsnare kon gekielie en rondgeskommel het, ly gedeeltelik onder 'n melodramatiese sepiestyl wat die tema vervlak.
Ou verwyte, 'n geheim wat karakters uitmekaar ruk en 'n huwelikseremonie wat 'n woord-geweer op die bruilofspaartjie ooptrek, is kenmerkend van hierdie onderspeelde, maar uiteindelik troebel drama.
'n Vrou wat in Indië vir straatkinders sorg (sy het een van die seuntjies eintlik aangeneem), gespeel deur Michelle Williams, word gedwing om New York toe te vlieg om 'n verwaande en befoeterde sakevrou (Julianne Moore) te oortuig om verder in haar skool te belê. Maar die vrou uit Indië loop haar in 'n drama vas wat sy nie verwag het nie, en waarvan 'n mens nie hier te veel wil verklap nie.
Hoekom dan nog drie sterre? Want die spel van die formidabele Michelle Williams verhef die rolprent beslis. Een kyk van Williams, een verwonde uitbarsting en die duisend-tree-staar van 'n vrou wat nie die waarheid kan verwerk nie, is die prys van 'n toegangskaartjie werd. Vroue, veral dié wat van sepies hou, sal volkome identifiseer en aanklank vind by hierdie redelik verglansde drama. Maar Michelle Williams speel so 'n barshou, dat 'n mens eintlik net vir haar gaan kyk.